16de leerling sterf in Gauteng ná messtekery | Netwerk24
Die polisie ondersoek tans die voorval waarin ’n gr. 10-leerling van die Freedom Park Secondary School in Soweto Donderdag na bewering deur ’n medeleerling doodgesteek is.
Dié 14-jarige seun is ná skool naby sy huis doodgesteek, sê die departement in ’n verklaring. Sy aanvaller het glo daarna gevlug.
Panyaza Lesufi, die Gautengse LUR vir onderwys, vroeër vanjaar. Foto: Brümilda Swartbooi
Dit is die 16de leerling in Gauteng wat sedert die begin van die nuwe skooljaar gesterf het.
In dieselfde verklaring spreek Panyaza Lesufi, LUR vir die departement, sy skok uit oor ’n video waarin ’n onderwyser van die Modiri Secondary School ’n leerling aanrand.
“Ek is geskok oor die beeldmateriaal en wil alle onderwysers daaraan herinner dat lyfstraf ingevolge die Grondwet en die Suid-Afrikaanse Skolewet verbied word.”
Die departement verwys verder na 39 leerlinge van die Lofentse Girls Secondary School in Soweto wat Donderdag gehospitaliseer is nadat hulle koekies met gif in geëet het. Luidens die verklaring is 12 leerlinge steeds in die hospitaal.
Meer oor: Panyanza Lesufi